MANILA, Marso 19 (PIA) – Gin-aghat han Department of Social Welfare and Development (DSWD) dida han Lunes an publiko nga makig-api dida hiton pagsumbong hin child porn sites.
Ipinanawagan ini ni DSWD Information and Communication Technology Management System (ICTMS) director Felino O. Castro V kasumapy hin usa nga mando nga ginpagowa han National Telecommunication Commission (NTC) ngadto hin internet service providers nga pudngan an child pornography websites.
Ikinalipay ni Director Castro an maupay nga sumat mahiunong han NTC memorandum tungod han mga peligro nga mahidudurot hini nga maglaw-ay nga mga website nga nagpapasundayag hin mga kabataan kon diin masayon ini nga mao nga websites maabrihan hin mga konsumidor hin mga pornograpiya ha pira nga mga lugar han kalibotan.
Nagsering hi Castro nga ilarom han katangdo-an nira ngan han NTC, ginto-inan hira pagburoblig komo mga miembro han Inter Agency Council Against Child Trafficking (IACAT) ha paghatag hin block list han maglaw-ay nga websites komo proteksyon ngadto han mga kabataan.
Ginpahayag niya nga ha pagkayana, maabot na hin 3,600 nga child porn sites an nadeterminar pinaagi han ira koordinasyon ngada han iba nga mga ahensya sugad han Philippine National Police (PNP), Department of Science and Technology (DOST), Council for the Welfare of the Children (CWC), National Bureau of Investigation (NBI), Department of Interior and Local Government (DILG), labot hin iba pa.
Nakigsumpayan gihapon hira, sering niya, hin mga kasosyo palibot han kalibotan sugad han Internet Watch Foundation nga ginkokomponer hin task force hin mga ahensya hin pulisiya ha bug-os nga kalibotan nga amo an nagtagana han mao nga lista.
Sumala pa kan Castro, makakabulig gihapon an mga kag-anak nga mapudngan an kaabrehi hin maglaw-ay nga websites pinaagi hin pag-download hin usa nga software nga “net nanny” komo proteksyon ha pagseguro nga diri maa-abrihan han ira mga kabataan ha ira mga kompyuter o bisan ha ira mga cellphone en maglaw-ay nga mga website.
Gintagan niya hin duon nga ha pagsurapo hini nga problema, ginkikinahanglan en kalyap nga pagpapakalat hin impormasyon agud maaghat an publiko nga magpartisipar dida hiton pagsusumbong hin dudable nga mga aktibidad hin mga maypaghidabi ha child pornography.
Ha pagreport hin child porn sites, nga danay na-uulpot la dida hiton monitor hin kompyuter, igsumbong la ini ngadto ha iacat.gov.ph website.
Ilarom han Republic Act 9775, o kon an Anti-Child Pornography Act of 2009, an mga nagpapaluyo hiton child pornography en maatubang hin kaangayan nga penalidad. (Ginbinisaya ni DUM/PIA-8, Eastern Samar)
http://www.pna.gov.ph/index.php?idn=1&sid=&nid=1&rid=626299
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn zho_Hans